UDHËZIM
Nr. 13, datë 18.12.2024

PËR PROCEDURAT E MBYLLJES SË LLOGARIVE VJETORE TË BUXHETIT PËR VITIN 2024

Në mbështetje të nenit 104, pika 4 e Kushtetutës së Republikës së Shqipërisë, nenit 62, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, i ndryshuar, pika 1 e nenit 6 të ligjit nr. 10296, datë 8.7.2010, “Për menaxhimin financiar dhe kontrollin”, i ndryshuar,

UDHËZOJ:

I. PËRMBAJTJA DHE PUBLIKIMI I PASQYRËS FINANCIARE VJETORE TË KONSOLIDUAR TË SHPENZIMEVE DHE TË ARDHURAVE TË QEVERISJES SË PËRGJITHSHME:
1. Për llogari të buxhetit të shtetit të vitit 2024, në pasqyrën vjetore të konsoliduar të shpenzimeve dhe të ardhurave të qeverisjes së përgjithshme përfshihen:
a) të gjitha të ardhurat e arkëtuara, të regjistruara në Sistemin Informatik Financiar të Qeverisë (në vijim “SIFQ”) nga data 1.1.2024 deri më 31.12.2024; 
b) të gjitha shpenzimet publike (përfshirë edhe shpenzimet nga kreditë e nënhuazuara të raportuara nga njësitë e zbatimit të projekteve të financimit të huaj, disbursimi i të cilave është konfirmuar nga struktura përgjegjëse për borxhin publik) të ndodhura (të dokumentuara) nga data 1.1.2024 deri më 31.12.2024 të njohura brenda kufirit të fondeve buxhetore disponibël dhe të regjistruara në SIFQ për llogari të vitit 2024, pavarësisht nga data e kryerjes së pagesave;
c) në aneks të veçantë të raportohen të dhënat e detajuara sipas klasifikimit ekonomik (llogaritë ekonomike 600, 601, 602 etj.) të shpenzimeve kapitale me financim të huaj (llogaria ekonomike 230), të cilat raportohen në total kundrejt planit të buxhetit të treguesve fiskalë të konsoliduar, të regjistruar në sistemin informatik financiar të qeverisë (SIFQ);
d) në aneks të veçantë të raportohen të dhënat e detajuara për shpenzimet dhe pagesat e detyrimeve të prapambetura sipas treguesve fiskalë të konsoliduar.
2. Për llogari të buxhetit të shtetit 2024, në pasqyrën vjetore të konsoliduar të shpenzimeve dhe të ardhurave të qeverisjes së përgjithshme, në seksionin e financimit të deficitit fiskal përfshihen të gjitha transaksionet e regjistruara në SIFQ si më poshtë:
a) të gjitha të ardhurat e arkëtuara nga shitja/privatizimi i aktiveve afatgjata publike gjatë vitit 2024;
b) të gjitha arkëtimet e lidhura me huamarrjen e huaj deri në fund të datës 31.12.2024;
c) të gjitha ripagesat e borxhit të jashtëm të kryera deri më datë 31.12.2024;
d) të gjitha pagesat e principalit për efekt të garancive sovrane apo garancive të tjera të brendshme të ndodhura deri më datë 31.12.2024;
e) ndryshimi i gjendjes së mjeteve monetare në llogaritë e çelura nga ministri përgjegjës për financat në Bankën e Shqipërisë dhe bankat e nivelit të dytë;
f) gjendja e likuiditeteve në udhëtim që figurojnë si të tilla në fund të datës 31.12.2024;
g) fitimi/humbja që rezulton nga transaksionet e këmbimit të mjeteve monetare ndërmjet nënllogarive në monedhat LEK, EURO, USD dhe SDR të llogarisë së unifikuar të Thesarit “Depozitë e qeverisë” (TSA) në Bankën e Shqipërisë si dhe ato të zhvlerësimit/rivlerësimit periodik të gjendjes vjetore të mbartur (balanca e llogarive të planit kontabël 657, 767, 766 etj.) të raportohen në nënzërin “Balanca nga kursi i këmbimit” të zërit “Të tjera” të burimeve të brendshme të financimit të deficitit.
3. Për efekt të paraqitjes në pasqyrën vjetore të konsoliduar të shpenzimeve dhe të ardhurave të qeverisjes së përgjithshme, fondet e planifikuara dhe të realizuara në kapitullin 08 për paga dhe sigurime, do të pasqyrohen në zërin “Shpenzime operative e mirëmbajtje”, sipas programeve dhe ministrive si më poshtë:
3.1 Ministria e Arsimit dhe Sportit :
- Programi 09450 “Arsimi universitar”;
- Programi 09770 “Fonde për shkencën”.
3.2 Ministria e Shëndetësisë dhe Mbrojtjes Sociale:
- Programi 07330 “Shërbimet e kujdesit dytësor”.
3.3 Akademia e Shkencave :
- Programi 01520 “Veprimtaria akademike”.
4. Për efekt të paraqitjes në pasqyrën vjetore të konsoliduar të shpenzimeve dhe të ardhurave të qeverisjes së përgjithshme, fondet e planifikuara dhe të realizuara për rindërtimin për qeverisjen qendrore dhe atë vendore, do të paraqiten në një zë të vetëm. (Fondi i Rindërtimit i ndarë për Grantet dhe për Shpenzimet e Rindërtimit).
5. Struktura përgjegjëse për thesarin në qendër harton të dhënat faktike përfundimtare të pasqyrës vjetore të konsoliduar të shpenzimeve dhe të ardhurave të qeverisjes së përgjithshme brenda datës 17.2.2025.
6. Pasqyra vjetore e konsoliduar e shpenzimeve dhe të ardhurave të njësive të qeverisjes së përgjithshme publikohet nga Ministria e Financave në muajin shkurt 2025.
7. Pasqyra vjetore e konsoliduar e shpenzimeve dhe të ardhurave të qeverisjes së përgjithshme e shoqëruar me raportimin e zbatimit të buxhetit të vitit 2024, performancës makrofiskale, situatës së menaxhimit të sistemit të menaxhimit financiar dhe kontrollit të brendshëm si dhe auditimit të brendshëm i paraqitet Këshillit të Ministrave brenda muajit qershor të vitit 2025.
II. MARRËDHËNIET E MINISTRISË SË FINANCAVE ME BANKAT E NIVELIT TË DYTË
1. Në zbatim të marrëveshjes me ministrinë përgjegjëse për financat, bankat e nivelit të dytë kryejnë arkëtime të fondeve publike për llogari të vitit 2024 deri në fund të vitit 2024. Bankat e nivelit të dytë transferojnë në Bankën e Shqipërisë brenda orës 10:00 të datës së parë të punës në muajin janar 2025, të gjitha mjetet monetare të arkëtuara për buxhetin e shtetit deri në fund të vitit 2024. Llogaritë e degëve të thesarit në bankat e nivelit të dytë do të fillojnë me gjendje zero në vitin 2025.
2. Degët e Thesarit përfundojnë rakordimin me bankat e nivelit të dytë dhe raportojnë elektronikisht në strukturën përgjegjëse për thesarin në qendër brenda datës 10.1.2025.
3. Korrigjimet që nuk kanë ndikim në balancën e llogarisë unike të thesarit, do të kryhen në SIFQ nga vetë degët e thesarit dhe degët e bankave të nivelit të dytë, pa konfirmim nga struktura e thesarit në qendër.
4. Përmbledhëset për korrigjimet, të cilat kanë ndikim në balancën e llogarisë unike të thesarit, krahas protokollit, paraqiten elektronikisht në strukturën përgjegjëse për thesarin në qendër deri më datën 20.1.2025 dhe kryhen nëpërmjet SIFQ me urdhër të ministrit të Financave. Informacioni elektronik shoqërohet me aktrakordimin e skanuar të mbajtur midis degës së thesarit dhe degës së bankës së nivelit të dytë.
5. Bankat e nivelit të dytë, para konfirmimit përfundimtar të rakordimit vjetor me strukturën përgjegjëse të Bankës së Shqipërisë dhe me strukturën përgjegjëse për thesarin në degë, duhet të sqarojnë më parë mosrakordimet e mundshme me subjektet që operojnë dhe mënyrën e korrigjimit të tyre.
6. Drejtoritë qendrore të bankave të nivelit të dytë rakordojnë me strukturën përgjegjëse për thesarin në qendër, sipas formatit të dërguar nga kjo e fundit, brenda datës 20.1.2025.
III. MARRËDHËNIET E MINISTRISË SË FINANCAVE ME BANKËN E SHQIPËRISË
1. Ministria e Financave urdhëron kryerjen e pagesave në Bankën e Shqipërisë deri në fund të sesionit të dytë të pagesave të datës 31.12.2024.
2. Llogaria “Depozitë e qeverisë” dhe të gjitha llogaritë speciale të ministrit të Financave në Bankën e Shqipërisë, në ditën e parë të punës të muajit janar të vitit 2025, mbartin tepricën e mbylljes së këtyre llogarive në fund të vitit.
3. Procesi zyrtar i rakordimit me Bankën e Shqipërisë për arkëtimet dhe pagesat e qeverisjes së përgjithshme të kryera për vitin 2024 fillon në ditën e parë të punës të muajit janar të vitit 2025. Më datë 24.1.2025 konfirmohet aktrakordimi paraprak dhe në datën 10.2.2025 konfirmohet aktrakordimi përfundimtar midis Ministrisë së Financave dhe Bankës së Shqipërisë.
4. Struktura përgjegjëse për borxhin në Ministrinë e Financave përfundon regjistrimin në SIFQ të transaksioneve të borxhit të brendshëm dhe borxhit të jashtëm për vitin 2024, brenda datës 20.1.2025.
5. Struktura përgjegjëse për thesarin në qendër harton raportin përfundimtar të hyrjeve dhe daljeve të llogarisë bankare “Depozitë e qeverisë”, për të cilën merr konfirmimin zyrtar nga Banka e Shqipërisë, brenda datës 10.2.2025.
IV. MARRËDHËNIET E MINISTRISË SË FINANCAVE ME NJËSITË E QEVERISJES SË PËRGJITHSHME
1. Bazuar në fondet buxhetore në dispozicion, nëpunësit autorizues të njësive të qeverisjes së përgjithshme paraqesin urdhërshpenzimet deri më 31.12.2024 për të vijuar në muajin janar të vitit 2025 në zbatim të nenit 52 “Kryerja e shpenzimeve” të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, i ndryshuar, përveç rasteve për të cilat është miratuar afat specifik nga ministri përgjegjës për financat. Struktura përgjegjëse për thesarin në degë kryen kontrollet sipas legjislacionit në fuqi lidhur me vlefshmërinë e fondeve dhe ekzistencën e dokumentacionit që provon shpenzimin e ndodhur dhe të marrë në dorëzim brenda datës 31.12.2024 (fatura e operatorit ekonomik duhet të jetë gjeneruar brenda vitit 2024). Dokumentacioni i paraqitur në thesar pas datës 31.12.2024, ora 13:00 procesohet për pagesë gjatë muajit janar 2025.
2. Për transfertat e fondeve buxhetore me formën e pagesës letërkredi (LC) për kontrata të rëndësisë së veçantë (në zbatim të pikës 160 dhe 161 të udhëzimit nr. 9, datë 20.3.2018 “Për procedurat standarde të zbatimit të buxhetit, i ndryshuar”), nga llogaria e unifikuar e thesarit “Depozitë e qeverisë” në llogarinë bankare të veçantë të njësisë shpenzuese të qeverisjes së përgjithshme në një nga bankat e nivelit të dytë, në treguesit fiskalë të konsoliduar të qeverisjes së përgjithshme përfshihet gjendja bankare e fundit të vitit në zërin “Të tjera” të burimeve të financimit të brendshëm të deficitit.
3. Dega e Thesarit Tiranë përfundon rakordimin me Drejtorinë e Përgjithshme të Doganave dhe Drejtorinë e Përgjithshme të Tatimeve dhe raporton në strukturën përgjegjëse të Thesarit pranë Ministrisë së Financave brenda datës 16.1.2025.
4. Njësitë e projekteve me financime të huaja, Instituti i Sigurimeve Shoqërore dhe Fondi i Sigurimit të Detyrueshëm të Kujdesit Shëndetësor dorëzojnë raportin përfundimtar të të ardhurave e shpenzimeve në strukturën përgjegjëse për thesarin në qendër brenda datës 16.1.2025.
5. Brenda datës 27.1.2025 përfundon paraqitja dhe regjistrimi në SIFQ i shpenzimeve të konstatuara në vitin 2024. Rakordimi përfundimtar për shpenzimet e kryera dhe të ardhurat e arkëtuara gjatë vitit 2024 midis njësive të qeverisjes së përgjithshme dhe degëve të thesarit kryhet në momentin që çdo njësi shpenzuese/arkëtuese përfundon regjistrimet në SIFQ, deri në fund të muajit janar 2025, më 31 janar 2025 për gjenerimin e të dhënave paraprake të treguesve fiskalë të konsoliduar 2024. Gjatë procesit, rakordohet edhe statusi i ekzekutimit të angazhimeve (kontratave) dhe kryhet mbartja e tyre në vitet në vijim, duke respektuar udhëzimin e operacioneve ditore në SIFQ brenda muajit shkurt 2025, nëse janë regjistruar të dhënat e planit buxhetor përkatës në SIFQ nga strukturat përgjegjëse.
6. Në rastet e konstatimeve të gabimeve të regjistrimeve në sistem të shkresave të ndryshimit të planit vjetor të buxhetit të shtetit të vitit 2024, degët e thesarit i raportojnë si të tilla në strukturën përgjegjëse për buxhetin në Ministrinë e Financave dhe strukturën përgjegjëse për thesarin në qendër, të cilat bëjnë korrigjimet përkatëse. Për çdo mospërputhje të këtyre planeve në nivel programi, projekti, kapitulli dhe llogari ekonomike, do të bëhen korrigjimet me strukturën përgjegjëse për buxhetin, e cila përgatit aktrakordimin paraprak elektronik me njësitë e qeverisjes qendrore për planin përfundimtar të vitit 2024 deri në fund të muajit janar 2025.
7. Degët e thesarit për arkëtimet e vitit 2024, në favor të njësive të qeverisjes së përgjithshme (fonde të cilat në zbatim të legjislacionit përdoren nga njësia e qeverisjes së përgjithshme dhe trashëgohen në vitin 2025), mbartin tepricën e fondeve të papërdorura të të ardhurave të vitit 2024, në strukturat buxhetore përkatëse pas përfundimit të rakordimit vjetor, ndërsa mbartja pjesore e tepricës së fondeve disponibël mund të kryhet vetëm për pagesën e pagave (e shoqëruar me pagesën e kontributeve të sigurimeve shoqërore, shëndetësore dhe të tatimit mbi të ardhurat personale), si dhe transfertave me destinacion pagesën e pagave, ndihmave ekonomike, papunësisë dhe paaftësisë.
8. Mbartja e fondit të grantit të arsimit të lartë të papërdorur gjatë vitit 2024, bëhet sipas procedurës si më poshtë:
a) Të gjitha institucionet e arsimit të lartë rakordojnë (duke mbajtur një aktrakordim) me degët e Thesarit lidhur me fondet e papërdorura gjatë vitit 2024 për grantin e arsimit të lartë përkatësisht në strukturat:
- Grupi 11, Programi 09450, kapitulli 08, artikujt 600, 601, 602, 604, 605 dhe 606.
- Grupi 11, Programi 09770, kapitulli 08, Artikujt 600, 601, 602, 604, 605 dhe 606.
b) Kërkesa zyrtare për mbajtjen e fondeve të papërdorura së bashku me një kopje të këtij aktrakordimi paraqitet pranë nëpunësit të parë autorizues për t’u mbartur si akordim plani në të njëjtën strukturë buxhetore në vitin pasardhës.
9. Fondet e akorduara për rindërtimin (korrente dhe kapitale) për njësitë e vetëqeverisjes vendore, të cilat rezultojnë të pashpenzuara në fund të vitit buxhetor, trashëgohen në vitin pasardhës dhe përdoren për të njëjtin qëllim. Mbartja e këtyre fondeve bëhet sipas procedurës si më poshtë:
a) njësitë e vetëqeverisjes vendore rakordojnë me degët e thesarit lidhur me fondet e  rindërtimit të papërdorura (korrente dhe kapitale), gjatë vitit 2024 në strukturat buxhetore përkatëse (kodi i produktit të lidhet vetëm me fondin e rindërtimit), duke mbajtur një aktrakordim;
b) një kopje të aktrakordimit të mbajtur me thesarin për fondet e papërdorura  të rindërtimit, njësitë e vetëqeverisjes vendore e dërgojnë në strukturën përgjegjëse për Buxhetin, në Ministrinë e Financave, brenda muajit janar të vitit 2025.
10. Struktura përgjegjëse për thesarin në qendër publikon paraprakisht të dhënat faktike të detajuara në nivel njësie shpenzuese sipas strukturës buxhetore në faqen elektronike zyrtare të Ministrisë së Financave, brenda muajit janar të vitit 2025. Versioni përfundimtar i të dhënave publikohet pas dërgimit të projektbuxhetit faktik në Këshillin e Ministrave për miratim.
11. Struktura përgjegjëse për buxhetin në Ministrinë e Financave rakordon me njësitë e qeverisjes qendrore, planin e buxhetit të shtetit të vitit 2024 në nivel grupi, programi, produkti, kapitulli dhe artikulli, përfshi edhe limitin e përdorimit të të ardhurave të institucioneve buxhetore. Gjithashtu, njësitë e qeverisjes qendrore, duhet të raportojnë shumën e shpenzimeve të realizuara nga të ardhurat jashtë limitit.
12. Në zbatim të udhëzimit nr. 37, datë 6.10.2020, “Për monitorimin dhe publikimin periodik të stokut të detyrimeve të prapambetura të qeverisjes së përgjithshme”, të dhënat e detyrimeve të prapambetura (vlera e stokut, e paguar dhe krijuar rishtazi), rakordohen brenda datës 10 shkurt 2025 midis njësive shpenzuese të qeverisjes së përgjithshme dhe degëve të thesarit, të cilat menjëherë raportojnë përkatësisht në strukturën përgjegjëse për thesarin pranë ministrisë përgjegjëse për financat sipas formatit të raportit të gjeneruar nga SIFQ për publikim paraprak më datë 14. 2.2025 dhe përfundimtar më datë 28.2.2025.
13. Në zbatim të udhëzimit nr. 37, datë 6.10.2020, “Për monitorimin dhe publikimin periodik të stokut të detyrimeve të prapambetura të qeverisjes së përgjithshme”, të dhënat e detyrimeve të prapambetura (vlera e stokut, e paguar dhe krijuar rishtazi), për njësitë e qeverisjes së përgjithshme me vetëfinancim, regjistrohen në SIFQ brenda muajit janar të vitit 2025 dhe rakordohen brenda datës 10 shkurt 2025 midis njësive të qeverisjes së përgjithshme me vetëfinancim dhe degëve të thesarit, të cilat menjëherë raportojnë përkatësisht në strukturën përgjegjëse për thesarin pranë ministrisë përgjegjëse për financat sipas formatit të raportit të gjeneruar nga SIFQ për publikim paraprak më datë 14.2.2025 dhe përfundimtar më datë 28.2.2025.
14. Procesi i regjistrimit në SIFQ dhe rakordimit me kreditorët për financimet e huaja midis strukturave përgjegjëse të thesarit, borxhit dhe njësive të qeverisjes së përgjithshme përfundon brenda datës 10.2.2025.
15. Njësitë e vetëqeverisjes vendore rakordojnë me strukturën përgjegjëse për thesarin në degë dhe në bazë të aktrakordimit të mbajtur me strukturën përgjegjëse për thesarin në degë të raportojnë në Drejtorinë e Përgjithshme të Thesarit dhe strukturën përgjegjëse për financat vendore në Ministrinë e Financave sa më parë të jetë e mundur brenda datës 27.1.2025 për fondet e papërdorura në vitin 2024, të detajuara sipas burimeve të financimit si më poshtë:
a) nga granti i qeverisjes qendrore, në kapitullin 1 “Çelje nga buxheti”;
b) nga projektet me financim të huaj, në kapitullin 2 “Financim i huaj”;
c) nga të ardhurat e krijuara nga kryerja e veprimtarisë së tyre, në kapitullin 5 “Të ardhurat e veta”;
d) nga të ardhurat e krijuara në zbatim të legjislacionit specifik, në kapitullin 6 “Të ardhurat jashtë limitit”.
V. RAKORDIMI DHE MBYLLJA E LLOGARIVE TË TJERA VJETORE TË QEVERISJES SË PËRGJITHSHME
1. Rakordimi, mbyllja e llogarive të tjera vjetore të njësive të qeverisjes së përgjithshme dhe hartimi i pasqyrave financiare vjetore kryhet në bazë të udhëzimit nr. 8, datë 9.3.2018, “Për procedurat e përgatitjes, paraqitjes, dhe raportimit të pasqyrave financiare vjetore në njësitë e qeverisje së përgjithshme”, i ndryshuar me udhëzimin nr. 5 datë 21.2.2022, “Për disa ndryshime në udhëzimin e ministrit të Financave dhe Ekonomisë nr. 8, datë 9.3.2018 ‘Për procedurat e përgatitjes, paraqitjes, dhe raportimit të pasqyrave financiare vjetore në njësitë e qeverisjes së përgjithshme’”.
[bookmark: _GoBack]2. Degët e thesarit gjenerojnë nga SIFQ (në varësi të afatit të përfundimit të rakordimit vjetor) informacionin financiar disponibël/pasqyra financiare vjetore për njësitë e qeverisjes së përgjithshme brenda datës 5 shkurt 2025. Ky informacion shërben si referencë për nëpunësit zbatues gjatë procesit të hartimit të pasqyrave financiare të institucioneve që përfaqësojnë. Të dhënat përfundimtare kontabël pasqyrohen në SIFQ (në periudhën e 13-të) nëpërmjet strukturës përgjegjëse të thesarit në degë, në zbatim të manualeve përkatëse. Të dhënat përfundimtare të pasqyrave financiare vjetore 2024 paraqiten brenda muajit mars të vitit 2025, në strukturën përgjegjëse për thesarin në degë.
3. Njësitë e projekteve me financim të huaj raportojnë në strukturën përgjegjëse për thesarin në degë të dhënat e munguara të pasqyrave financiare për periudhën e mëparshme deri në 31.1.2025.
4. Njësitë e projekteve me financim të huaj janë përgjegjëse për transferimin e gjendjes së papërdorur të financimit të huaj në llogarinë e unifikuar të thesarit “Depozitë e qeverisë” (TSA) për projektet që janë mbyllur në zbatim të marrëveshjes me financuesin e huaj/konfirmimit të financuesit të huaj. 
5. Struktura përgjegjëse për thesarin në qendër urdhëron mbylljen e llogarive speciale të financimit të huaj joaktive kundrejt kërkesës zyrtare të nëpunësit autorizues të njësisë së zbatimit të projektit që ka përfunduar.
6. Në zbatim të pikave IV-a.9 dhe V-6 të udhëzimit nr. 24, datë 29.08.2019 “Për përdorimin e arkivës elektronike në procesin e ekzekutimit të buxhetit nga njësitë e qeverisjes së përgjithshme”, të dhënat vjetore kontabël për të cilat ekziston mundësia e ngarkimit në web Portal ruhen në arkivën elektronike, ndërsa të dhënat për të cilat nuk ekziston mundësia e arkivimit elektronik paraqiten fizikisht me protokoll në strukturën përgjegjëse për Thesarin në degë, e cila i rakordon me të dhënat përfundimtare të regjistruara në SIFQ. 
7. Struktura përgjegjëse për borxhin në Ministrinë e Financave raporton në strukturën përgjegjëse për thesarin në qendër të dhënat e pasqyrave financiare të vitit 2024 për borxhin e qeverisë qendrore brenda muajit mars të vitit 2025. Gjithashtu, struktura përgjegjëse për borxhin, brenda datës 28.03.2025 raporton në strukturën përgjegjëse për thesarin në qendër të dhënat e vitit 2024, për nënhuatë.
8. Strukturat përgjegjëse për kontabilitetin në njësitë e qeverisjes së përgjithshme “online” me SIFQ të kryejnë mbylljet e proceseve dhe të periudhave në modulin përkatës lidhur me asetet jofinanciare, duke mundësuar gjenerimin e të dhënave nga SIFQ, të njëjta me të dhënat e pasqyrave financiare të paraqitura fizikisht në protokollin e degës përkatëse të Thesarit deri në 01.04.2025.
9. Struktura përgjegjëse për Thesarin në degë, është përgjegjëse për pranimin e pasqyrave financiare të paraqitura nga njësitë shpenzuese dhe arkëtuese të qeverisjes së përgjithshme me të dhëna të rakorduara sipas kuadraturave të përcaktuara në setin e formateve të miratuara në udhëzimin nr. 5, datë 21.2.2022 “Për disa ndryshime në udhëzimin e ministrit të Financave dhe Ekonomisë nr. 8, datë 9.3.2018 ‘Për procedurat e përgatitjes, paraqitjes, dhe raportimit të pasqyrave financiare vjetore në njësitë e qeverisjes së përgjithshme’”. 
10. Të dhënat e pasqyrave financiare të protokolluara të jenë të njëjta me të dhënat e gjeneruara nga SIFQ. Në zbatim të udhëzimit nr. 5, datë 21.2.2022, të dhënat e detyrimeve të prapambetura të regjistruara në periudhën e 13-të të SIFQ të jenë të njëjta me të dhënat e aneksit 2 “Shënime shpjeguese për pasqyrat financiare të njësisë raportuese”, “Shënimi III. Informacion për zërat e pasqyrave financiare”, pika 20.
11. Pagesat e faturave të periudhës paraushtrimore të kontabilizohen dhe pasqyrohen në inventarin analitik bashkëlidhur pasqyrave financiare të vitit paraushtrimor të institucioneve, të cilat verifikohen nga struktura përgjegjëse për thesarin në degë.
12. Pas përfundimit të gjenerimit të të dhënave financiare vjetore 2024, struktura përgjegjëse për Thesarin në qendër, në bashkëpunim me strukturat e tjera të Ministrisë së Financave, Institutin e Statistikave dhe Bankën e Shqipërisë harton dhe dërgon të dhënat e tabelave të statistikave financiare të qeverisë (GFS-Government Finance Statistics) sipas metodologjisë së Fondit Monetar Ndërkombëtar - GFSM2014 (në zbatim të memorandumit të përbashkët të mirëkuptimit).
VI.  MASA ADMINISTRATIVE
1. Procesi i rakordimit përfundimtar të të ardhurave dhe shpenzimeve të qeverisjes së përgjithshme, si dhe mbyllja e llogarive vjetore të buxhetit të shtetit, monitorohet nga nëpunësi i parë autorizues nëpërmjet strukturës përgjegjëse për thesarin.
2. Mosrespektimi i kërkesave të këtij udhëzimi, nga ana e punonjësve të Ministrisë së Financave të përfshirë në proces, aplikohen masa administrative, sipas shkallës së shkeljes së provuar.
3. Procedura e ndjekur dhe shpenzimet e regjistruara në SIFQ nga punonjësi i degës së thesarit sipas pikës 1, të kreut IV, të këtij udhëzimi, do të jetë objekt monitorimi nga nëpunësi i parë autorizues i Ministrisë së Financave. Për shkeljet e konstatuara merret masë administrative deri në largim nga puna të punonjësit të thesarit.
4. Mosrespektimi i kërkesave të këtij udhëzimi nga ana e nëpunësve autorizues dhe zbatues të njësive të qeverisjes së përgjithshme, nëpunësi i parë autorizues zbaton penalitetet e përcaktuara në ligjin nr. 9936, datë 26.6.2008 “Për menaxhimin e sistemit buxhetor në Republikën e Shqipërisë”, i ndryshuar.
5. Mosrespektimi i kërkesave të këtij udhëzimi nga bankat e nivelit të dytë, ministri i Financave aplikon penalitetet e parashikuara në marrëveshjet me bankat.
6. Për të gjitha kthimet e pagesave elektronike që janë për shkak të:
a) udhëzimeve të gabuara për plotësimin e dokumentacionit të paraqitur në thesar nga njësitë e qeverisjes së përgjithshme, pagesa e komisionit bankar bëhet nga fondet operative të këtyre të fundit, me iniciativë të strukturës përgjegjëse për thesarin, në bazë të procesverbalit të mbajtur midis njësisë shpenzuese dhe degës së thesarit;
b) regjistrimit të gabuar nga specialisti i degës së thesarit, atëherë pagesa e komisionit mbahet nga paga e specialistit;
c) gabimeve nga banka e nivelit të dytë, atëherë nuk paguhet komision, por me bankën përkatëse mbahet procesverbal për mosrespektimin e kushteve të marrëveshjes.
7. Për të gjitha rastet e udhëzimeve të gabuara, banka e nivelit të dytë bën kthimin menjëherë të pagesës së gabuar në Llogarinë Unike të Thesarit, për t’u proceduar me korrigjimin nga degët e thesarit në bashkëpunim me njësinë shpenzuese.
8. Për zbatimin e këtij udhëzimi ngarkohen strukturat përgjegjëse të Ministrisë së Financave për përpilimin, rakordimin, raportimin dhe publikimin e të dhënave periodike të treguesve fiskalë të konsoliduar të buxhetit sipas rregullores së brendshme, të cilat do të përpilojnë raportimin periodik dhe vjetor të ndryshuar.
Ky udhëzim hyn në fuqi pas botimit në Fletoren Zyrtare.

